J e g y z ő k ö n y v

**Készült:** a Bezenye Községi Önkormányzat Képviselő-testületének 2024. március 19. napján 19:00 órakor az önkormányzat tanácstermében megtartott rendkívüli ülésén

**Jelen vannak:** a jelenléti ívben felsoroltak

Márkus Erika polgármester köszönti a megjelenteket, az ülést 19:03 órakor megnyitja. Megállapítja, hogy az ülés határozatképes, mivel a 7 megválasztott képviselőből 5 képviselő jelen van. Nusser Györgyné és Antonovich Gáspár egyéb elfoglaltság miatt nem tud részt venni az ülésen. Az ülés jegyzőkönyvének hitelesítésére Kammerhofer Lívia és Hiltser Mátyás képviselőket kéri fel.

A polgármester javaslatával a képviselő-testület *egyhangúlag* egyetért.

Márkus Erika polgármester ismerteti az ülés meghívó szerinti napirendi pontjait, és annak elfogadását szavazásra bocsátja.

A képviselő-testület *egyhangúlag, 5 igen szavazattal* az alábbi határozatot hozza:

**20/2024. (III. 19.) határozat**

Bezenye Községi Önkormányzat képviselő-testülete a 2024. március 19-i rendkívüli ülésén az alábbi napirendi pontokat tárgyalja.

1. Tájékoztatás az előző testületi ülés óta hozott intézkedésekről, eredményekről
2. AQUA Szolgáltató Kft. közszolgáltatási szerződés
3. 2024. évi közbeszerzési terv módosítása
4. TOP\_PLUSZ pályázatok közbeszerzőjének kiválasztása
5. Irattárazási munka elvégzésére beérkezett ajánlatokról döntés
6. Bölcsőde pótmunka megrendelése
7. Movinnov Kft ismételt megbízása Ipari Park értékesítésére
8. Hozzájáruló nyilatkozat a Flexcast Kft tevékenységének végzéséhez
9. Szervezeti és Működési Szabályzat COFOG mellékletének módosítása
10. Kossuth utca művelési ágának ingatlan-nyilvántartásban történő átvezetése
11. Bezenyei Százszorszép Óvoda szabadságolási ütemtervének jóváhagyása

Felelős: Márkus Erika polgármester

Határidő: azonnal

A polgármester elmondja, hogy az egyezségről zárt ülésen kíván tárgyalni, mivel az ügy az önkormányzat vagyonával való gazdálkodással kapcsolatos, valamint az önkormányzat és a másik fél üzleti érdekeit sértené annak nyilvános ülésen történő tárgyalása.

Szakos Géza képviselő javasolja nyílt ülésen tárgyalni, mert véleménye szerint semmi nem indokolja a zárt ülésen való tárgyalást.

Wiegerné Mészáros Erika jegyző jelzi, hogy az Mötv 46. § (2) bekezdés c) pontjában foglaltak szerint a képviselő-testület zárt ülést rendelhet el a vagyonával való rendelkezés esetén, továbbá az általa kiírt pályázat feltételeinek meghatározásakor, a pályázat tárgyalásakor, ha a nyilvános tárgyalás az önkormányzat vagy más érintett üzleti érdekét sértené. Elmondja továbbá, hogy a zárt ülés elrendeléséről a képviselő-testület minősített többséggel dönt.

A polgármester megköszöni a tájékoztatást, és szavazásra teszi fel a zárt ülés elrendelését az egyezséggel kapcsolatosan.

A képviselő-testület *4 igen és 1 nem szavazattal* az alábbi határozatot hozza:

**21/2024. (III. 19.) határozat**

Bezenye Községi Önkormányzat képviselő-testülete úgy döntött, hogy a 2024. március 19-i rendkívüli ülését követően az alábbi napirendi pontot zárt ülésen tárgyalja:

Egyezség megtárgyalása

Felelős: Márkus Erika polgármester

Határidő: azonnal

1. **napirendi pont**

Polgármesteri beszámoló az SzMSz 6. számú melléklete szerint

Bezenye Községi Önkormányzat képviselő-testülete 2022. november 29-i ülésén az SZMSZ módosítását fogadta el, melynek 6. számú melléklete a következőket tartalmazza:

A képviselő-testületi ülés szóbeli tájékoztatójának kötelező elemei a következők:

- az előző képviselő-testületi ülés óta, polgármesteri hatáskörben hozott döntéseinek ismertetése

- az előző képviselő-testületi ülés óta történt, az önkormányzatot érintő megbeszéléseiről beszámoló

- folyamatban lévő beruházások és pályázatok készültségi és pénzügyi állapota

- aktuálisan lezárt beruházások és pályázatok ismertetése

- általános pénzügyi helyzet ismertetése

- tájékoztató a befolyt és elmaradt adókról

- válaszadás a Képviselő-testület tagjai által az előző héten feltett írásbeli kérdéseire

A tájékoztató az SZMSZ szerint szóban történik. A polgármester elmondja, hogy a Leader projekt eszközbeszerzésének teljes körű ellenőrzése alkalmával semmiféle hibát, problémát nem állapítottak meg. Teljesen rendben találták a projektet. A bölcsőde műszaki átadása megtörtént, jelenleg az eszközbeszerzések vannak egyeztetés alatt. a TOP-os pályázatok kapcsán a közbeszerzés elindulhat, az élhető települések pályázat első mérföldköve már elfogadásra került, az útfelújítás az első mérföldkő elfogadása előtt van. Az utak átminősítését szükséges hozzá elvégezni, az ezzel kapcsolatos napirendet jelen testületi ülésen tárgyalni fogják. A két TOP Plusz pályázattal kapcsolatosan egybeszámítási kötelezettsége van az önkormányzatnak, ezért mind az államkincstár, mind a közbeszerzési szaktanácsadó egy eljárásban javasolta lefolytatni a közbeszerzést. Temető kerítésének felújítása befejeződött. Aqua taggyűlésen és Kistérségi Tanácsülésen vett részt.

Szakos Géza képviselő kérdezi, hogy van-e fejlemény a Szlamka ügyben.

A polgármester elmondja, hogy írt az ügyvéd úrnak, ma fog hazaérkezni. Válasz még nem érkezett.

Mivel több kérdés, észrevétel nem érkezett, a polgármester szavazásra teszi fel a beszámoló elfogadását.

A képviselő-testület *egyhangúlag, 5 igen szavazattal* az alábbi határozatot hozta:

**22/2024. (III. 19.) határozat**

Bezenye Községi Önkormányzat Képviselő-testülete az SZMSZ 6. számú melléklete szerinti szóbeli beszámolót elfogadja.

Felelős: Márkus Erika polgármester

Határidő: azonnal

1. **napirendi pont (02 sz. előterjesztés szerint)**

AQUA Szolgáltató Kft. közszolgáltatási szerződés

Márkus Erika polgármester elmondja, hogy az előterjesztést minden képviselő megkapta. Gyakorlatilag a szennyvíz elszállításának díja van a szerződésben rögzítve. Kérdezi, hogy van-e valakinek kérdése a napirenddel kapcsolatosan.

Sándor Vincéné képviselő kérdezi, hogy vannak-e még a faluban olyanok, akik még nincsenek rákötve a csatornára.

A polgármester elmondja, hogy igen, de nagyon kevesen vannak. Azok nincsenek rákötve jellemzően, ahol technikailag nem lehetséges. Felhívja a figyelmet, hogy a jövő évben talajterhelési díj fizetésére kötelezettek azon fogyasztók, akiknél műszakilag lehetséges lenne a rákötés, azonban még nem kötöttek rá a csatornára.

Kammerhofer Lívia képviselő elmondja, hogy a talajterhelési díjról szóló önkormányzati rendelet tartalmaz méltányossági körülményeket is.

Szakos Géza képviselő hozzáfűzi, hogy ez nem a méltányosság, hanem a rossz műszaki megoldás.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 5 igen szavazattal* az alábbi határozatot hozta:

**23/2024. (III. 19.) határozat**

1. Bezenye Községi Önkormányzat Képviselő-testülete az AQUA Szolgáltató Kft-vel (székhely: 9200 Mosonmagyaróvár, Timföldgyári út 4., adószáma: 11130682-2-08, képviseli: Csapó Imre ügyvezető) a nem közművel összegyűjtött háztartási szennyvíz begyűjtésére vonatkozó közszolgáltatási szerződést az előterjesztés mellékletét képező tervezetben foglaltak szerint.
2. A Képviselő-testület felhatalmazza a Polgármestert az 1) pont szerinti szerződés aláírására.

Felelős: Márkus Erika polgármester

Határidő: 2024. március 20.

1. **napirendi pont (03 sz. előterjesztés szerint)**

2024. évi közbeszerzési terv módosítása

Márkus Erika polgármester ismerteti az előterjesztés szövegét, melyet minden képviselő előzetesen megkapott. Elmondja, hogy a TOP Plusz pályázatok miatt az önkormányzatnak mégis le kell folytatnia közbeszerzési eljárást, ezért a közbeszerzési tervet módosítani kell.

A polgármester szavazásra teszi fel az önkormányzat 6/2024. (II. 15.) határozatának visszavonásáról szóló határozati javaslatot.

A képviselő-testület *egyhangúlag, 5 igen szavazattal* az alábbi határozatot hozta:

**24/2024. (III. 19.) határozat**

Bezenye Községi Önkormányzat Képviselő-testülete a 6/2024. (II. 15.) határozatát visszavonja.

Felelős: Márkus Erika polgármester

Határidő: azonnal.

A polgármester szavazásra teszi fel a közbeszerzési tervről szóló új határozati javaslatot.

A képviselő-testület *egyhangúlag, 5 igen szavazattal* az alábbi határozatot hozta:

**25/2024. (III. 19.) határozat**

Bezenye Községi Önkormányzat Képviselő-testülete az Önkormányzat a közbeszerzésekről szóló 2015. évi CXLIII. törvény 42. §-a alapján az önkormányzat, mint ajánlatkérő által 2024. évben lefolytatandó közbeszerzési eljárást tervez, a közbeszerzési tervet a határozat melléklete szerinti tartalommal elfogadja és jóváhagyja.

Bezenye Községi Önkormányzat Képviselő-testülete felkéri a tisztségviselőket, hogy a közbeszerzési terv honlapon és az Elektronikus Közbeszerzési Rendszerben (EKR) történő közzétételéről gondoskodjanak.

Felelős: Márkus Erika polgármester

Határidő: 2024. március 31.

1. **napirendi pont (04 sz. előterjesztés szerint)**

TOP\_PLUSZ pályázatok közbeszerzőjének kiválasztása

Márkus Erika polgármester ismerteti az előterjesztés szövegét, melyet minden képviselő előzetesen megkapott. Elmondja, hogy mint ahogy a beszámolóban már említette, egy eljárásban bonyolítják le a TOP Plusz 1.2.1 és 1.2.3 pályázatok közbeszerzését, mert így több százezer forint hatósági és eljárási díjat tud az önkormányzat megspórolni. Öt ajánlatkérés ment ki, három árajánlat érkezett be határidőben.

A polgármester kérdezi, hogy van-e kérdés, észrevétel.

Szakos Géza képviselő kérdezi, hogy akkor az egyik pályázat esetén az első mérföldkő jóváhagyása lezárult, a másik pályázatnál pedig jóváhagyásra vár?

A polgármester elmondja, hogy igen, ahogy az az előterjesztésben olvasható. Egyébként egyeztetett a Magyar Államkincstárral, és ők is azt javasolták, hogy a közbeszerzést egy eljárásban bonyolítsa le az önkormányzat. A második pályázatnál is jóváhagyás előtt van, csak az utak átminősítése az akadálya a jóváhagyásnak.

Mivel több kérdés, észrevétel nem érkezett, szavazásra teszi fel a határozati javaslatot.

A képviselő-testület *egyhangúlag, 5 igen szavazattal* az alábbi határozatot hozza:

**26/2024. (III. 19.) határozat**

Bezenye Községi Önkormányzat Képviselő-testülete a TOP\_PLUSZ 1.2.1 és 1.2.3 pályázatok kivitelezési munkálatai tárgyú **közbeszerzési eljárás lefolytatására** a beszerzési szabályzat szerint bekért árajánlatot megvizsgálta. A TOP\_PLUSZ-1.2.1 Élhető települések – Fejlesztések Bezenyében és a TOP\_PLUSZ-1.2.3 Belterületi út fejlesztése Bezenyén címmel benyújtott pályázatok megvalósításához szükséges közbeszerzési eljárás lefolytatására beérkezett érvényes ajánlatokról közül a **Line Up Közbeszerzési Tanácsadó Kft. bruttó 1.270.000,- Ft** összegű árajánlatát fogadja el, és felhatalmazza a polgármestert a megrendelésre, valamint a vállalkozói szerződés megkötésére.

Felelős: Márkus Erika polgármester

Határidő: 2024. március 28.

1. **napirendi pont (05 sz. előterjesztés szerint)**

Irattárazási munka elvégzésére beérkezett ajánlatokról döntés

Márkus Erika polgármester ismerteti az előterjesztés szövegét, melyet minden képviselő előzetesen megkapott. A 2024. évi költségvetésbe betervezésre került az összege, ahogy az előterjesztésben is olvasható. Kérdezi, hogy van-e kérdés, észrevétel.

Szakos Géza képviselő kérdezi, hogy mikor volt utoljára selejtezés az önkormányzat irattárában.

A polgármester elmondja, hogy még az előző ciklusban.

Szakos Géza képviselő azt javasolja, hogy a selejtezés ne történjen meg. Mert a kisebbségi önkormányzat részéről az a vád érte az önkormányzatot, hogy megsemmisít iratokat.

A polgármester azt válaszolja, hogy jogszabály írja elő, hogy mit, mikor lehet és kell selejtezni. Ezen kívül más ügyirat nem semmisíthető meg. A teljes folyamat dokumentálva lesz, így senkinek nincs mitől tartania. A nem selejtezhető iratok természetesen nem lesznek selejtezve.

Szakos Géza képviselő kérdezi, hogy ezek szerint nem lehet megspórolni semmiképp ezt az összeget.

A polgármester elmondja, hogy ő mindenképpen szeretné, ha rendbe lenne az irattár, mert amit ők megörököltek, az nem is minősíthető.

Mivel több kérdés, észrevétel nem érkezett, szavazásra teszi fel a határozati javaslatot.

A képviselő-testület *egyhangúlag, 5 igen szavazattal* az alábbi határozatot hozza:

**27/2024. (III. 19.) határozat**

Bezenye Községi Önkormányzat Képviselő-testülete az irattárazási munkálatok elvégzésére a beszerzési szabályzat szerint bekért árajánlatot megvizsgálta. A beérkezett érvényes ajánlatokról közül a DOCUDIGIT Kft. bruttó 2.379.853,-Ft összegű árajánlatát fogadja el, és felhatalmazza a polgármestert a megrendelésre, valamint a titoktartási kötelezettséget tartalmazó vállalkozói szerződés megkötésére.

Felelős: Márkus Erika polgármester

Határidő: 2024. április 5.

1. **napirendi pont (06 sz. előterjesztés szerint)**

Bölcsőde pótmunka megrendelése

Márkus Erika polgármester ismerteti az előterjesztés szövegét, melyet minden képviselő előzetesen megkapott. Véleménye szerint a riasztórendszer elengedhetetlen. Az ajánlat további eleme egy kapu építése, amelyen keresztül a zöldterület gondozó kisgéppel be tud majd hajtani a bölcsőde udvarára. Kérdezi, hogy van-e kérdés, észrevétel.

Szakos Géza képviselő elmondja, hogy véleménye szerint nem helyes, hogy az előterjesztésben riasztó beszerelése szerepel, de az árajánlatban csak kábeleket lát, riasztó adó-vevő egységet nem.

A polgármester elmondja, hogy a riasztó végberendezését az a cég fogja felszerelni, amely a faluban ellátja a biztonsági tevékenységet.

Szakos Géza képviselő azt válaszolja, hogy nem szeretné, ha a frissen elkészült bölcsőde épületén falat kellene bontani, fúrni-faragni.

A polgármester elmondja, hogy nem fog bontási munkálatokkal járni a kábelek bevezetése. Megbízik a vállalkozóban, hogy rendesen fogja végezni a munkáját.

Szakos Géza képviselő hozzáfűzi, hogy csak ne úgy, mint aki Papréten a kultúrházat újította fel. Ott azért voltak problémák, és a polgármester abban a vállalkozóban is megbízott.

A polgármester elmondja, hogy a Magdács Kft építette fel a bölcsődét. Nem gondolja, hogy problémát okoz pár kábel behúzása. Az előkészítés már megtörtént egyébként.

A képviselő elfogadja a választ azzal, hogy kéri, hogy a határozatban riasztó kiépítése helyett riasztó rendszer előkészítése legyen.

Mivel több kérdés, észrevétel nem érkezett, szavazásra teszi fel a Szakos Géza képviselő észrevételével javított határozati javaslatot.

A képviselő-testület *egyhangúlag, 5 igen szavazattal* az alábbi határozatot hozza:

**28/2024. (III. 19.) határozat**

Bezenye Községi Önkormányzat Képviselő-testülete az árajánlat szerinti pótmunkálatokat a riasztó rendszer előkészítésére megrendeli, és felhatalmazza a polgármestert a szükséges szerződés megkötésére.

Bezenye Községi Önkormányzat Képviselő-testülete a pótmunka díjának bruttó 1.522.816,- forint összeget az önkormányzat 2024. évi költségvetésének általános tartaléka terhére biztosítja.

Felelős: Márkus Erika polgármester

Határidő: 2024. 03. 22.

1. **napirendi pont (07 sz. előterjesztés szerint)**

Movinnov Kft ismételt megbízása Ipari Park értékesítésére

Márkus Erika polgármester ismerteti az előterjesztés szövegét, melyet minden képviselő előzetesen megkapott. Kérdezi, hogy van-e kérdés, észrevétel.

Szakos Géza képviselő elmondja, hogy véleménye szerint a Movinnov túrót sem ért az önkormányzat telkeinek értékesítéséhez. Kérdezi, hogy nem akarnak-e egy másik céget megbízni ezzel a feladattal.

A polgármester elmondja, hogy a Movinnov rengeteget dolgozik ezzel az üggyel. Sajnos közbe jött a covid, az országot és azon belül a vállalkozókat sújtó gazdasági helyzet. A Movinnov nem tehet arról, hogy visszaesett a fizetőképes kereslet. Javasolja, hogy tekintettel arra, hogy jelenleg van érdeklődő, még egyszer bízza meg az önkormányzat a Movinnovot. Ha most sem járnak sikerrel, megkéri Szakos Géza képviselőt, hogy nézzen egy másik céget.

Mivel több kérdés, észrevétel nem érkezett, szavazásra teszi fel a határozati javaslatot.

A képviselő-testület *4 igen és 1 nem szavazattal* az alábbi határozatot hozza:

**29/2024. (III. 19.) határozat**

Bezenye Községi Önkormányzat Képviselő-testülete úgy döntött, hogy felkéri a Movinnov Befektetési, Innovációs és Szolgáltató Kft. képviselőjét, hogy a 2020.02.21. napon kötött megbízási szerződés alapján indítsa újra a 780, 781, 782, 783. hrsz-ú ingatlanok értékesítését.

Bezenye Községi Önkormányzat Képviselő-testülete felhatalmazza a polgármestert a szükséges intézkedések megtételére.

Felelős: Márkus Erika polgármester

Határidő: 2024. április 5.

1. **napirendi pont (08 sz. előterjesztés szerint)**

Hozzájáruló nyilatkozat a Flexcast Kft tevékenységének végzéséhez

Márkus Erika polgármester ismerteti az előterjesztés szövegét, melyet minden képviselő előzetesen megkapott. Kérdezi, hogy van-e kérdés, észrevétel.

Szakos Géza képviselő elmondja, hogy adjanak elvi hozzájárulást, de ragaszkodik hozzá, hogy minden jogszabálynak meg kell felelnie a cégnek.

A polgármester azt válaszolja, hogy ez benne van a kiküldött határozati javaslatban.

Mivel több kérdés, észrevétel nem érkezett, szavazásra teszi fel a határozati javaslatot.

A képviselő-testület *egyhangúlag, 5 igen szavazattal* az alábbi határozatot hozza:

**30/2024. (III. 19.) határozat**

Bezenye Községi Önkormányzat Képviselő-testülete úgy döntött, hogy a Flexcast Kft. tevékenységének végzéséhez (könnyűfémöntés) az előzetes elvi hozzájárulást megadja, amennyiben a vállalkozás azt a hatályos rendezési tervben és egyéb vonatkozó jogszabályokban szabályozottaknak megfelelően végzi. A beruházás engedélyeztetéséhez és létesítéséhez kapcsolódó valamennyi költség a vállalkozót terheli

Felelős: Márkus Erika polgármester

Határidő: 2024. április 5.

1. **napirendi pont (09 sz. előterjesztés szerint)**

Szervezeti és Működési Szabályzat COFOG mellékletének módosítása

Márkus Erika polgármester ismerteti az előterjesztés szövegét, melyet minden képviselő előzetesen megkapott. Elmondja, hogy ez egy technikai módosítás, kéri a képviselőket a rendelet módosítására. Kérdezi, hogy van-e kérdés, észrevétel.

Mivel kérdés, észrevétel nem érkezett, szavazásra teszi fel a módosító rendelet tervezetét.

A képviselő-testület *egyhangúlag, 5 igen szavazattal* az alábbi rendeletet megalkotja:

**3/2024. (III. 20.) rendelet**

Bezenye Községi Önkormányzat Képviselő-testülete az önkormányzat Szervezeti és Működési Szabályzatáról szóló 7/2019. (XII. 2.) rendeletének módosításáról szóló rendeletét a melléklet szerinti tartalommal megalkotja.

1. **napirendi pont (10 sz. előterjesztés szerint)**

Kossuth utca művelési ágának ingatlan-nyilvántartásban történő átvezetése

Márkus Erika polgármester elmondja, hogy az előterjesztést minden képviselő előzetesen megkapta. A módosításra pályázati hiánypótlás miatt van szükség. Kérdezi, hogy van-e kérdés, észrevétel.

Mivel kérdés, észrevétel nem érkezett, szavazásra teszi fel a határozati javaslatot.

A képviselő-testület *egyhangúlag, 5 igen szavazattal* az alábbi határozatot hozza:

**31/2024. (III. 19.) határozat**

1. Bezenye Községi Önkormányzat Képviselő-testülete úgy döntött, hogy a Bezenye, 592 és 508/5 helyrajzi számú ingatlanok „kivett közterület” megnevezésű művelési ágának „kivett közút” megnevezésre történő átnevezéséhez hozzájárul.
2. Bezenye Községi Önkormányzat Képviselő-testülete felhatalmazza a polgármestert a szükséges intézkedések megtételére.

Felelős: Márkus Erika polgármester

Határidő: 2024. március 22.

1. **napirendi pont (11 sz. előterjesztés szerint)**

Bezenyei Százszorszép Óvoda szabadságolási ütemtervének jóváhagyása

A polgármester elmondja, hogy az előterjesztés szövegét minden képviselő előzetesen megkapta. Kérdezi, hogy van-e kérdés, észrevétel.

Sándor Vincéné képviselő kérdezi, hogy ki az az új dolgozó, akit a mellékletben olvasott.

A polgármester elmondja, hogy dajka státuszban van, óvónőt még egyelőre nem sikerült felvenni, pedig az óvoda igazgató hirdeti az álláshelyet.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 5 igen szavazattal* az alábbi határozatot hozza:

**32/2024. (III. 19.) határozat**

Bezenye Községi Önkormányzat Képviselő-testülete a Bezenyei Százszorszép Óvoda szabadságolási ütemtervét a melléklet szerinti tartalommal tudomásul veszi.

Felelős: Márkus Erika polgármester

Határidő: azonnal

Szakos Géza képviselő az ülés végén elmondja, hogy szégyenletes, hogy ma lett kitéve a facebookra és a bezenye.hu-ra a meghívó. Ez olyan érzést kelt, mintha a polgármester elbújna valaki vagy valakik elől. A bizottsági tagokat pedig rendre kihagyják a testületi ülés anyagának kiküldéséből. Szégyelljék magukat!

Mivel több kérdés, észrevétel nem érkezett, a polgármester megköszöni a részvételt és az ülést 19:38 órakor bezárja.

k.m.f.

**Márkus Erika Wiegerné Mészáros Erika**

polgármester jegyző

Jegyzőkönyv hitelesítők:

**Kammerhofer Lívia Hiltser Mátyás**

jegyzőkönyv hitelesítő jegyzőkönyv hitelesítő